**JAVNA USTANOVA NARODNA BIBLIOTEKA „RADOSAV LJUMOVIĆ“**

**P O D G O R I C A**

**IZVJEŠTAJ O RADU ZA 2023. GODINU**

Podgorica, februar 2024. god.

**1. UVOD**

Javna ustanova Narodna biblioteka „Radosav Ljumović“ najstarija je institucija kulture u Podgorici, s tradicijom dugom 143 godine.

Djelokrug i nadležnost za obavljanje djelatnosti Biblioteke proizilaze iz Zakona o kulturi („Službeni list Crne Gore“, broj 49/08), Zakona o bibliotečkoj djelatnosti („Službeni list Crne Gore“, broj 49/10), Odluke o osnivanju Javne ustanove Narodna biblioteka „Radosav Ljumović“ Podgorica („Službeni list Crne Gore – opštinski propisi“, broj 28/11), Statuta i drugih opštih akata Biblioteke.

**1.1. Osnove za izradu Izvještaja o radu** Biblioteke za 2023. godinu predstavljaju sljedeći pravni akti:

* Zakon o kulturi, član 23, stav 7;
* Statut Javne ustanove Narodna biblioteka „Radosav Ljumović“, član 32, stav 6;
* Uputstvo o izradi godišnjeg programa rada i izvještaja o radu broj 01-018/23-9540.

**2. OSNOVNI PODACI O BIBLIOTECI**

Osnivač Javne ustanove Narodna biblioteka “Radosav Ljumović” je Glavni grad Podgorica. Sjedište ustanove je u Ulici Njegoševoj broj 22. PIB Biblioteke je 02010771.

Biblioteka je osnovana kao javna ustanova sa djelokrugom rada od javnog interesa. Raspolaže fondom od oko 260 hiljada knjiga.

**Organi Biblioteke su Savjet, direktor i pomoćnik direktora.**

Pored matične zgrade, Biblioteka ima odjeljenja u Golubovcima, na Kruševcu i u Kući Stojanovića, u okviru rezidencijalnog centra.

Rad Biblioteke odvija se u sektorima, i to: Bibliotečkom sektoru, Sektoru za kulturno-izdavačku djelatnost i međunarodnu saradnju i Sektoru za opšte poslove.

**U okviru sektora formirana su odjeljenja.**

Bibliotečki sektor čine sljedeća odjeljenja: Odjeljenje za djecu, Odjeljenje za odrasle i legat, Odjeljenje za staru i stranu knjigu, Zavičajno odjeljenje, Odjeljenje za periodiku i Odjeljenje za matičnu službu i statistiku.

Sektor za kulturno-izdavačku djelatnost i međunarodnu saradnju čine Odjeljenje za kulturu i međunarodnu saradnju i Odjeljenje za izdavaštvo.

U okviru Sektora za opšte poslove obezbjeđuju se administrativni, tehnički i higijenski uslovi za kvalitetnu realizaciju planiranih aktivnosti.

**3.DJELATNOSTI USTANOVE I STRUČNI KAPACITETI**

Javna ustanova Narodna biblioteka “Radosav Ljumović” bavi se poslovima od javnog interesa iz domena prvenstveno kulture, ali i obrazovanja.

Djelatnosti Biblioteke su:

**a) Bibliotečka djelatnost** osnovna je djelatnost ustanove i odvija se u matičnoj zgradi, Odjeljenju na Kruševcu, Odjeljenju u Golubovcima i u Kući Stojanovića u Maslinama. Kuća Stojanovića je legat Glavnom gradu porodice Stojanović, Antonije i Milinka.

Bibliotečka djelatnost obuhvata: nabavku, stručnu obradu, zaštitu, čuvanje i korišćenje bibliotečke građe, obogaćivanje postojećih bibliotečkih fondova (kupovinom, primanjem poklona, razmjenom i dobijanjem obaveznog primjerka), razvijanje čitalačkih navika kod svih kategorija korisnika, a naročito kod djece i omladine, povećavanje broja korisnika, intenzivnu saradnju sa školama, pružanje usluga koje se tiču dobijanja informacija i zadovoljenja kulturnih potreba naših sugrađana, stručno usavršavanje zaposlenih, saradnju sa srodnim ustanovama i institucijama u zemlji i inostranstvu, matičnu nadležnost nad školskim i drugim bibliotekama u glavnom gradu, kao i ostale poslove u skladu sa zakonom.

Na svim pozicijama predviđenim Pravilnikom o unutrašnjoj organizaciji i sistematizaciji radnih mjesta, kadar je stručno zastupljen. Zaposleni rade na poslovima bibliotekara i knjižničara. U matičnoj zgradi zaposleni su: rukovodilac Bibliotečkog sektora, dva bibliotekara informatora (jedan nedostaje), dva bibliotekara redaktora, bibliotekar u matičnoj službi, tri bibliotekara na Odjeljenju za djecu, dva bibliotekara klasifikatora, tri bibliotekara katalogizatora (jedan nedostaje), bibliotekar na Odjeljenju za periodiku i bibliotekar za posebne fondove.

U matičnoj zgradi je zaposleno i devet knjižničara – pet na Odjeljenju za odrasle, jedan na Odjeljenju za periodiku i tri u opštoj i naučnoj čitaonici. U područnim odjeljenjima zaposleni su jedan bibliotekar (Kuća Stojanovića) i dva knjižničara (Kruševac i Golubovci). Svega zaposlenih: 15 bibliotekara i 11 knjižničara, ukupno 26 izvršilaca.

Napomena: Bibliotekar može biti osoba koja je završila fakultet i ima položen bibliotečki ispit, a knjižničar može biti osoba sa srednjim obrazovanjem i položenim bibliotečkim ispitom.

**b) Kulturno-izdavačka djelatnost i međunarodna saradnja** obuhvata poslove koji se odnose na obogaćivanje kulturne ponude u gradu, povećanje vidljivosti manifestacija kulture koje se u ustanovi održavaju, saradnju sa školama i uključivanje djece i mladih u kulturne aktivnosti Biblioteke, povećavanje broja posjetilaca, uključivanje u aktivnosti Biblioteke i osoba koje pripadaju marginalizovanim ili manjinskim grupama, razvijanje saradnje na polju kulture sa sličnim ustanovama i organizacijama u zemlji, regionu i svijetu; promovisanje Biblioteke kao ustanove koja se bavi izdavačkom djelatnošću, pripremom za štampu i štampanjem odabranih naslova, afirmacijom mladih i zavičajnih stvaralaca, ponovnim izdavanjem nekih naslova za koje su građani pokazali povećano interesovanje.

Navedene djelatnosti Biblioteke ostvaruju se preko rada Sektora za kulturu, izdavaštvo i međunarodnu saradnju, sa sljedećim pozicijama: rukovodilac Sektora, grafički dizajner, menadžer za programske politike i planiranje, savjetnik za odnose s javnošću, urednik umjetničkog programa, glavni urednik izdanja, urednik izdanja, organizator programa, saradnik za izdanja i kulturne aktivnosti (šest izvršilaca), lektor. Svega: 15 izvršilaca.

Osim saradnika za izdanja i kulturne aktivnosti, svi zaposleni imaju završen fakultet.

**c) Sektor za opšte poslove** obuhvata: opšte administrativne i računovodstvene poslove, koji podrazumijevaju redovno praćenje, primjenu i izradu različtih pravnih akata; zatim planiranje i nabavku robe i materijala, infrastrukturna ulaganja i računovodstvene poslove. Navedeni poslovi obavljaju se preko sljedećih pozicija: rukovodilac Sektora, računovođa, administrativni tehničar, vozač-domar, kurir-portir (dva izvršioca), savjetnik za marketing, higijeničar (četiri izvršioca) i nosač tereta. Svega – 12 izvršilaca, od kojih je tri s fakultetskim obrazovanjem.

**4. CILJEVI I REALIZACIJA GODIŠNJEG PROGRAMA RADA**

**4.1. Bibliotečka djelatnost**

**Ciljevi:** Povećanje broja naslova i jedinica kojima Biblioteka raspolaže, nabavka novih naslova kroz praćenje izdavačke produkcije u Crnoj Gori i regionu, obrada i zaštita bibliotečkog fonda, povećanje broja zapisa u sistemu COBISS, povećanje broja korisnika i razvijanje čitalačkih navika kod djece i omladine, intenziviranje saradnje sa školama, obogaćivanje ponude usmjerene ka svim ciljnim grupama, stručno usavršavanje zaposlenih u Bibliotečkom sektoru.

Bibliotečka djelatnost je osnovna djelatnost Javne ustanove Narodna biblioteka “Radosav Ljumović”. U protekloj godini, na koju se Izvještaj odnosi, realizovano je niz aktivnosti u svim segmentima – bogaćenju fonda, stručnoj i kataloškoj obradi publikacija, čuvanju, zaštiti i korišćenju bibliotečke građe, razvoju usluga i bibliotečko-informacionog sistema, kao i u matičnoj nadležnosti Biblioteke.

Bibliotečki fond obogaćen je naslovima i jedinicama pribavljenim kupovinom, razmjenom, primanjem poklona i obaveznih primjeraka. Vrijednost kupljenih naslova iznosila je 30 hiljada eura, koliko je i bilo izdvojeno za tu namjenu. Kupovinom je pribavljeno preko 800 naslova, Biblioteci je poklonjeno oko 600 primjeraka, a putem obaveznog primjerka u fondove je uvršteno deset jedinica.

U sklopu redovnih aktivnosti, u sistem COBISS je unijeto 16.299 zapisa, 48.962 zapisa je preuzeto, a ukupan broj zapisa u Elektronskoj bazi podataka Biblioteke je 65.261 , što čini više od četvrtine knjižnog fonda.

Urađena je inventarna knjiga, iz koje su pribavljeni statistički podaci.

Sačinjen je spisak knjiga nad kojima je potrebno hitno sprovesti postupak zaštite od propadanja ili daljeg uništavanja. Čišćenje i sređivanje prostora obavlja se u kontinuitetu, kako u matičnoj zgradi tako i u odjeljenjima u Golubovcima, na Kruševcu i u Kući Stojanovića. Dezinfekcija, dezinsekcija i deratizacija nije rađena 2023. godine, već je taj posao ostavljen za 2024. godinu.

Ukupan broj članova Biblioteke je 4.655, od čega je na Odjeljenju za odrasle 2466 , a na Odjeljenju za djecu taj broj je 1507. Odjeljenje na Kruševcu ima 305 članova, u Zeti 252, a u Maslinama, u Kući Stojanovića, 125 članova. Opšta, naučna i dječja čitaonica zabilježile su oko 15 hiljada posjeta, dominantno studenata, učenika, naučnika i penzionera.

Matična služba Biblioteke zadužena je za praćenje rada biblioteka na teritoriji Glavnog grada Podgorice. U tom smislu, izvršen je nadzor nad ukupno 29 biblioteka, od čega je 18 osnovnoškolskih, osam ih je srednjoškolskih, a tri specijalne biblioteke.

Pored kontrolne, matična služba ima i savjetodavnu funkciju, tako da je bibliotekar zadužen za matične poslove obišao sve školske biblioteke i obavio razgovor sa školskim bibliotekarima.

U Biblioteci su održavani sastanci s direktorima škola i bibliotekarima, što je rezultiralo formiranjem čitalačkih klubova u školama.

Bibliotekarke s Odjeljenja za djecu organizovale su posjete učenika Biblioteci, kao i niz odgovarajućih radionica s ciljem razvijanja čitalačkih navika kod djece. U pitanju su sljedeće osnovne škole: “Milorad Musa Burzan”, “Vuk Karadžić”, “Štampar Makarije”, “Novka Ubović”, “Savo Pejanović”, “Marko Miljanov”, “Oktoih”, “Vlado Milić” i “Dr Dragiša Ivanović”.

Biblioteka je svoj rad na popularizaciji knjige i čitanja pospješila i sljedećim aktivnostima:

- Organizovanjem bibliobusa, tj. kombija koji je preuređen u biblioteku na točkovima i koji obilazi škole u pretežno ruralnim područjima, gdje nema organizovanog bibliotečkog života. Na taj način omogućeno je pozajmljivanje knjiga djeci sa seoskog područja, ali i ostalim kategorijama korisnika;

-Besplatnim učlanjenjem za: osnovce, srednjoškolce, studente, penzionere, nezaposlene, osobe s invaliditetom ili posebnim potrebama, kao i za korisnike MOP-a;

-Organizovanjem mini-biblioteka na otvorenom, koje su kontinuirano dopunjavane novim naslovima uprkos vandalskom odnosu neodgovornih pojedinaca;

-Na Odjeljenju za djecu održano je niz radionica s osnovcima, a cilj je bilo prihvatanje knjige kao izvora informacija i zadovoljenje estetskih potreba:

“Junaci iz lektire – Pinokio”

“Zaronimo u carstvo knjiga”

“Psst! Čita se…”

“Kako nastaju pjesme”

“Učimo o šumama”

“Otkrivamo nove riječi”

“Čitamo bajku”

“Čitamo i bojamo Ezopove basne”

“Izvrnute bajke”

“Pričajmo o muzici”

“O dizajnu”

“Pravopis u slikama”

“Nacrtaj omiljeni Diznijev lik”

Obrada “Alise u zemlji čuda”

“Ko su bili”

“Novogodišnja čarolija”.

Stručno usavršavanje zaposlenih u 2023. godini odnosilo se na obuku za COBISS tri, koju su pohađala tri bibliotekara, kao i na regionalnu konferenciju u Kraljevu, kojoj su prisustvovala dva bibliotekara.

**4.2.Kulturno-izdavačka djelatnost i međunarodna saradnja**

**4.2.1.Kultura**

**Ciljevi:** Upoznavanje šire javnosti s aktivnostima Biblioteke kao ustanove kulture, povećanje broja posjetilaca kulturnim događajima u ustanovi, obogaćivanje kulturne ponude u gradu, afirmacija književnog stvaralaštva, s akcentom na mlade i zavičajne autore, uključivanje marginalizovanih i manjinskih grupa u rad Biblioteke, afirmacija učešća djece i omladine u aktivnostima koje organizuje ustanova.

U Biblioteci je tokom 2023.godine organizovan veliki broj gostovanja, promocija, autorskih večeri, tribina i drugih formi kulturnih dešavanja.

**U januaru** je otvorena Podgorička knjižara 2, održan Dan Biblioteke, u februaru je otpočela s radom škola stripa i održana tribina o crnogorskom jeziku u prošlosti i sadašnjosti.

**Mart:** Radionice o medijskoj pismenosti i besjedništvu, škola stripa, otvaranje Podgoričke knjižare 3, promocija zbirki poezije “Ko li mi te brani” Jelene Jovetić i “Novobran” Jovane Bojović, program “Proaktivno uključivanje društva i pojedinaca u rad s djecom i mladima s problemima u ponašanju”, promocija zbirke “Kućni red logora” Đorđa Šćepovića i knjige dr Dušana Ičevića “Crnogorska državnost u/na izvoru”. Takođe, obilježen je Svjetski dan pozorišta tribinom na tu temu.

**April:** radionice o medijskoj pismenosti, škola stripa, panel-diskusija o knjizi i autorskim pravima, promocije: stripa s temamtikom iz života Roma, knjige za djecu “Vrapci na raskrsnici”, romana “Naša Rijeka” Esada Kočana, te knjige Danila Burzana “Leksikon podgoričkih ulica”. Takođe, održana je manifestacija “Dani Dragana Radulovića”.

**Maj:** škola stripa, realizovan rezidencijalni boravak Dragana Bursaća u Kući Stojanovića, promocije knjiga: “Zvijezde u haljinicama” Radojice Grbe, “Drvo bez hlada” Ž. Vučinića, Monografije Ekonomske škole “Mirko Vešović” u Podgorici, biblioteka “Fundamenta civilisationis” i časopisa “Lingua montenegrina”. Održano je autorsko veče Gazmenda Čitakua, Festival književnosti za djecu “Upadaj u bajku” i Konferencije “The child and book”.

**Jun:** škola stripa, autorsko veče Braha Adrovića, Underhill fest u fokusu, promocije: knjige “Živa antika” Miraša Martinovića”, “Andrićev skriveni teatar” Almira Bašovića i edicije “Crnogorska biblioteka” S.Martinovića.

**Jul – avgust:** Promocija knjige “Andro i Nikac od mora” Kristine Radojičić, kao i knjige “Djetinjstvo u džepu” Aleksandre Vujisić.

**Septembar:**

-Poetsko veče Savke Gudović Parađine

-Promocija knjige poezije Sare Boljević

-Škola mladih pisaca

-Promocija knjige “Zov vode” Aleksandra Obradovića

-Promocija knjige “Dva Petra” Ilije Lakušića

-Autorsko veče Nevena Milakovića

-Omladinski festival “Nemanjina obala”, drugo veče

-Tribina u organizaciji SUBNOR-a u Crnoj Gori

-Tribina “Pipci hobotnice”

**Oktobar:**

-Obilježavanje Dječje nedjelje (posjete, interaktivne table, društvene mreže)

-Objavljen literarni konkurs za učenike osnovnih i srednjih škola iz Podgorice s temom vezanom za Njegoša

-Autorsko veče Milice Špadijer

-Promocija zbirke pjesama “Herbarijum za sebra” Srđana Lekovića

-Omaž Marku Vešoviću

-Petodnevna manifestacija “Književnost I film”

-Škola stripa i škola mladih pisaca

-Živa biblioteka, u saradnji s Kancelarijom za mlade Glavnog grada

-Realizovano predstavljanje izdavačke produkcije Biblioteke na Sajmu knjiga u Beogradu

-Program Strategist i NLB: Podrška za mlade preduzetnike

-Tribina Izuzetne žene Crne Gore, u saradnji s Centrom za ženska prava

-Tribina: Empatija u kulturi

-Program Fondacije “Sveti Petar Cetinjski”

-Promocija crnogorsko-romskog i romsko-crnogorskog rječnika dr Hedine Tahirović Sijerčić, u saradnji sa Savjetom za manjine.

**Novembar:**

-Promocija zbirke poezije Jelene Božović

-Autorsko veče Ruždije Adžovića

-Manifestacija “Riječ Njegoševa” (šest dana): dodjeljivanje nagrada pobjednicima na literarnom konkursu o Njegošu; kazivanje stihova Petra Drugog Petrovića Njegoša (u izvođenju gimnazijalaca); predavanja o Njegošu prof.dr Jovana Delića, akademika; prof.dr Gorana Maksimovića, mr Milorada Durutovića i dr Mira Vuksanovića, akademika.

-Radionice Udruženja “Roditelji” (četiri puta mjesečno)

-Omaž Aleksandru Lesu Ivanoviću

Promocija knjige proze Slobodana Vukovića

-Drugi festival književnosti (gostovanje pisca Gorana Petrovića, okrugli sto o ženama u kulturi, odnosu društva prema kulturi)

-Drugi dan Festivala gitare

-Klub mladih pisaca

-Radionice Fondacije “Ognjen Rakočević”(osam puta mjesečno)

**Decembar:**

-Ko je Jon Fose? (program o nobelovcu)

-Manifestacija “Markovi dani” (svečanu besjedu održala prof.dr Lidija Tomić, uz učešće glumca Slaviše Čurovića; književno veče održali dosadašnji dobitnici nagrade “Marko Miljanov”; realizovana tribina o Marku Miljanovu na kojoj su učestvovali mr Milorad Durutović, mr Tomaš Damjanović i mr Andrijana Deletić Milačić)

-Radionice Udruženja “Roditelji” i Fondacije “Ognjen Rakočević”

-Promocija časopisa “Komuna”

-Autorsko veče Dragana Koprivice

-Koncert učenika Muzičke škole “Andre Navara”

-Omaž Vislavi Šimborskoj

-Veče poezije Mahmuda Derviša (u okviru DEUS-a)

-Veče Fondacije “Sula Radov” (u okviru DEUS-a)

-Autorsko veče hrvatskog pjesnika Valerija Orlića

-Promocija Monografije Podgorice

-Uručenje nagrada na literarnom konkursu “Podgorica moj grad”

-Promocija knjige Miroja Vukovića

-Program Metal-Poetika (MOA)

-Promocija knjige za djecu “Pčelice”

-Književno veče pjesnikinja iz Bosne i Hercegovine Alme Imamović i Ilde Grabovice Arnautović

-Omaž Dragu Đuroviću.

Pomenutim aktivnostima realizovani su navedeni ciljevi rada u oblasti kulture.

**4.2.2.Izdavačka djelatnost**

**Ciljevi:** Promocija Biblioteke kao ustanove koja se bavi i izdavačkom produkcijom, kao izdavač ili saizdavač; afirmacija radova mladih i zavičajnih autora kroz izdavačku djelatnost; štampanje ponovnih izdanja naslova za koje su čitaoci pokazali veliko interesovanje; štampanje reprint izdanja starih publikacija kako bi se originali sačuvali, a naslovi bili dostupni širokom krugu korisnika.

Izdavačka djelatnost Narodne biblioteke “Radosav Ljumović” bila je fokusirana na afirmaciju mlađih pjesnika, kao i na zavičajne autore, tj.one koji su pisali o Podgorici i one koji potiču iz Podgorice.

U izdanju Biblioteke, objavljeni su sljedeći naslovi:

-Zbirka poezije “Novobran” Jovane Bojović

-Zbirka poezije “Djetinjstvo u džepu” Aleksandre Vujisić

-Knjiga “Mali Korifej” Dragiše Jovovića

-Monografija Podgorice

-“Leksikon podgoričkih ulica” Danila Burzana (drugo dopunjeno izdanje)

-“Žene Crne Gore” Olivere i Tijane Todorović

-Monografija Crne Gore (saizdavaštvo s CID-om)

-Glasnik, godišnji časopis za kulturu

“Latica”, godišnjak za književna ostvarenja djece i omladine.

Biblioteka će i u narednom periodu u svom radu, pored izdavaštva, praktikovati i saizdavaštvo kada su u pitanju kapitalna djela ili djela za čije štampanje je potrebna veća količina novca. Sve što predstavlja izdavačku produkciju Biblioteke doprinosi razvoju kulture u Podgorici i Crnoj Gori, a samu ustanovu pozicionira kao nezaobilaznu tačku na umjetničkoj mapi grada.

**4.2.3.Međunarodna saradnja**

**Ciljevi:** Razvijanje saradnje s kulturnim ustanovama i institucijama u regionu i svijetu, prvenstveno s bibliotekama i izdavačkim kućama.

Ciljevi koji su naznačeni za međunarodnu saradnju, realizovani su kroz sljedeće aktivnosti:

-Promocija knjige na ukrajinskom jeziku “Crna Gora, putujući kroz istoriju”, autora Oleksija Mustafina (s Ambasadom Ukrajine)

-Dodjela nagrada učenicima osnovnih škola za najbolje radove na temu “Uloga Konstantina Brankušija kao pionira modernizma” (s Ambasadom Rumunije i Ambasadom Francuske)

-Promocija knjige “Holodomor” (Ambasada Ukrajine)

-Sporazum o saradnji sa Službenim glasnikom Srbije

-Dogovor o saradnji s Gradskom bibliotekom “Braća Miladinovci” u Skoplju

-Dogovor o saradnji s Univerzitetskom bibliotekom u Beogradu

-Saradnja s bibliotekom u Šangaju, Kina

-Sporazum o saradnji s Ruskim kulturnim centrom Moskva.

Međunarodna saradnja narodne biblioteke “Radosav Ljumović” predstavlja način promocije same ustanove, ali i kulture našeg grada i države.

**5.OPŠTI POSLOVI**

**Ciljevi:** Obezbjeđivanje uslova za rad Biblioteke u skladu sa zakonom kroz donošenje pravnih akata neophodnih za njeno funkcionisanje; razvijanje komunikacije i saradnje s ustanovama kulture, nevladinim organizacijama i pojedincima koji mogu dati doprinos kulturnom napretku u društvu.

Narodna biblioteka “Radosav Ljumović” je donijela sljedeće pravne akte koji su odlukama Savjeta ustanove stupili na snagu:

-Pravilnik o bližim uslovima i načinu vršenja poslova matične bibliotečke djelatnosti

-Pravilnik o nacionalnim standardima i stručnim uputstvima za obradu bibliotečke građe

-Pravilnik o bližim uslovima za obavljanje bibliotečke djelatnosti

-Pravilnik o nacionalnim standardima za digitalizaciju bibliotečke građe

-Pravilnik o mjerama za čuvanje i zaštitu bibliotečke građe

-Procedure blagajničkog poslovanja JU Narodna biblioteka “Radosav Ljumović”

-Pravilnik o finansijskom poslovanju i računovodstvu JU Narodna biblioteka “Radosav Ljumović”

-Pravilnik o pravima, obavezama i odgovornostima poslodavca i zaposlenih u pogledu sprečavanja zlostavljanja na radu

-Pravilnik o vrsti, sadržaju i načinu vođenja evidencije bibliotečke građe i bibliotečke dokumentacije

-Pravilnik o poslovnoj organizaciji i načinu rada Sektora za bibliotečku djelatnost JU Narodna biblioteka “Radosav Ljumović”

-Pravilnik o isplati pomoći zaposlenima u JU Narodna biblioteka “Radosav Ljumović” (dostavljeno iz Sekretarijata za finansije).

Budžetska sredstva opredijeljena ustanovi trošena su racionalno, sve pristigle fakture plaćane su pravovremeno i s odgovarajućih stavki budžeta. Knjigovodstvena evidencija Podgoričke knjižare 1, 2 i 3 vršena je hronološki, tačno i na osnovu odgovarajuće dokumentacije.

U drugoj polovini godine Služba za unutrašnju reviziju obavila je reviziju rada ustanove, a njihove preporuke su sprovedene tokom četvrtog kvartala.

Saradnja s institucijama i ustanovama kulture na lokalnom i državnom nivou je kontinuirana. Najčešću komunikaciju Biblioteka je imala sa sljedećim organizacijama: Sekretarijat za kulturu, Sekretarijat za finansije, Služba za javne nabavke, Ministarstvo kulture, JU “Muzeji i galerije”, Sekretarijat za socijalno staranje, Crnogorska kinoteka, Centralna Narodna biblioteka “Đurđe Crnojević”, osnovne i srednje škole u Podgorici, Filološki fakultet Univerziteta Crne Gore, “Nova knjiga”, “Obodsko slovo”, CID, Nacionalni savjet za manjine, nevladine organizacije, istaknuti pojedinci kulturni radnici i slično.

**6. REALIZACIJA FINANSIJSKOG PLANA**

****

****

**7. IZVJEŠTAJ O ZARADAMA I ZAPOŠLJAVANJU**

Izdvajanja za zarade zaposlenih obuhvaćena su realizacijom finansijskog plana, u odjeljku broj 7 Izvještaja.

 U Biblioteci je trenutno zaposleno 50 izvršilaca na neodređeno vrijeme, dok je sedam izvršilaca privremeno zaposleno u knjižarama Biblioteke. Šest izvršilaca angažovano je po ugovorima o djelu i potreba za njima je stalna.

**8. ZADUŽENOST**

Javna ustanova Narodna biblioteka Radosav Ljumović” obavlja djelatnost od javnog interesa i finansira se sredstvima iz budžeta Glavnog grada. Budući da su ta sredstva, odnosno njihovo odobravanje, u nadležnosti Sekretarijata za finansije, Biblioteka bez dozvole i saglasnosti ne može izdvajati sredstva ni po kom osnovu, tako da kao javna ustanova nije ni zadužena, već se potrošnja kreće u granicama određenim odobrenim budžetom.

**9. REALIZACIJA PLANA JAVNIH NABAVKI**

Izvještaji o sprovedenim javnim nabavkama i prijemu i kvalitetu materijala ili robe dostavljeni su Službi za javne nabavke, uz kopije faktura kao pratećih dokumenata.

Plan javnih nabavki realizovan je u saradnji sa sljedećim subjektima:

-“Tehnolux” D.O.O. Ugovor broj 01-018/23-682/2

-“Pro link” D.O.O. Ugovor broj 01-018/23-661/2

-“Pinta” D.O.O. Ugovor broj 01-018/23-854/2

-“Nova knjiga” D.O.O. Ugovor broj 01-018/23-5107/2 i Ugovor broj 01-018/23-10389/2.

**10. POLITIKA CIJENA**

Kao ustanova koja se bavi djelatnostima od javnog inetresa, Biblioteka najveći dio svojih usluga ne naplaćuje. Zainteresovane grupe i pojedinci kapacitete ustanove koriste bez novčane naknade.

Izuzetak je samo naplata članarine, od čega su oslobođene brojne kategorije građanstva. Shodno tome, učlanjenje u Biblioteku besplatno je za sve osnovce, srednjoškolce, studente, penzionere i nezaposlene. Članarinu plaćaju samo zaposleni građani, i to pet eura na godišnjem nivou. Organ nadležan za određivanje visine članarine je Savjet Biblioteke, koji je navedeni iznos i potvrdio Odlukom broj 1515 od 27.decembra 2023.godine.

**11. OCJENA STANJA I POSTIGNUTIH REZULTATA**

Narodna biblioteka “Radosav Ljumović” je javna ustanova čiji je osnivač Glavni grad. Bavi se djelatnostima od javnog interesa – bibliotekarstvom, kulturom i izdavaštvom. Raspolaže fondom od oko 260 hiljada knjiga. Rad u ustanovi organizovan je kroz sektore (za bibliotekarstvo, za kulturno-izdavačku djelatnost i međunarodnu saradnju i za opšte poslove), a sektori imaju svoja odjeljenja. Biblioteka je u 2023.godini organizovala niz aktivnosti iz djelokruga svog rada, sarađivala s brojnim udruženjima, institucijama, ustanovama i pojedincima. Zaposleni su stručno osposobljeni za radne pozicije na kojima se nalaze. Stalno zaposlenih je 50, sedmoro je privremeno angažovano za rad u knjižarama, a po ugovoru o djelu šest izvršilaca i potreba za njima je stalna. Biblioteka ima odjeljenja u Golubovcima, na Kruševcu i u Maslinama (Kuća Stojanovića).

Na osnovu svega prethodno izloženog, može se izvesti zaključak da je Javna ustanova Narodna biblioteka “Radosav Ljumović” poslovnu 2023. godinu uspješno privela kraju, realizujući sadržaje predviđene Programom rada Biblioteke za 2023. godinu.



